Nicole Kidmanová

Nicole Mary Kidmanová (* 20. jún 1967, Honolulu, Havaj, USA) je austrálsko-americká herečka a producentka. Po niekoľkých úlohách v televízii sa stala slávnou vďaka filmu "Úplné bezvetrie" z roku 1989. Celosvetovo známou sa stala vďaka filmom "Dni hromu" (1990), kde si zahrala po boku Toma Cruisa, "Navždy a ďaleko" (1992) a "Batman navždy" (1995). Za svoj herecký výkon vo filme "Moulin Rouge!" z roku 2001 získala druhý Zlatý glóbus za najlepší ženský herecký výkon (komédia/muzikál). Za rolu Virginie Woolfovej v dramatickom filme "Hodiny" (2002) získala pozitívne ohlasy od kritikov, Oscara v kategórii najlepšia herečka, BAFTA za najlepšiu herečku v hlavnej úlohe, Zlatý glóbus za najlepší ženský herecký výkon (dráma) a cenu Strieborného medveďa za najlepšiu herečku na medzinárodnom filmovom festivale v Berlíne. 
Medzi jej ďalšie významné filmy patrí "Zomrieť pre..." (1995) za ktorý získala svoj prvý Zlatý glóbus za najlepší ženský herecký výkon (komédia/muzikál), erotická dráma "Široko zatvorené oči" (1999), horor "Tí druhí" (2001), vojnová dráma "Návrat do Could Mountain" (2003), dráma "Dogwill" (2003), triler "Tlmočníčka" (2004) a historická romantická dráma "Austrália" (2008). Za herecký výkon v dráme "Zrodenie" (2004) a trileri "The Paperboy" (2012) bola nominovaná na Zlatý glóbus v kategórii najlepšia herečka. V roku 2012 bola prvýkrát nominovaná na cenu Emmy za najlepšiu herečku v hlavnej úlohe v minisérii alebo televíznom filme. 
Od roku 1994 je veľvyslankyňou dobrej vôle organizácie UNIFEM a od roku 2006 aj UNICEF. V roku 2006 jej guvernér Michael Jeffrey udelil čestný rád Companion of the Order of Australia a bola najlepšie platenou herečkou vo filmovom priemysle. V dôsledku toho, že sa narodila austrálskym rodičom na Havaji má dvojité občianstvo v Austrálii aj v Spojených štátoch. Kidmanová založila a vlastní produkčnú spoločnosť Blossom Films. 
Život.
Kidmanová sa narodila v Honolulu na Havaji, zatiaľ čo jej rodičia študovali v USA. Jej otec Antony Kidman (1938-2014), biochemik, klinický psychológ a spisovateľ, zomrel na infarkt v Singapure vo veku 75 rokov. Jej matka Janelle Ann (rod. Glenny) je poradkyňa dojčenia a oddaná feministka. Kidmanová má aj írske, škótske a anglické korene. 
Keďže sa narodila na Havaji, dostala havajské meno Hōkūlani podľa mláďaťa slona narodeného v blízkej Honolulu ZOO, avšak toto havajské meno je bežne používané pre dievčatá a znamená “Nebeská hviezda”. 
Kidmanovej otec sa stal hosťujúcim vedeckým pracovníkom v Národnom ústave pre duševné zdravie v Spojených štátoch. Jej rodičia sa zúčastňovali protivojnových protestov. Rodina sa vrátila do Austrálie, keď mala Kidmanová 4 roky. Má mladšiu sestru Antoniu Kidman, žurnalistku a televíznu moderátorku. 
Navštevovala Lane Cove Public School a North Sydney Girl’s High School. Chodila na balet a jej prirodzený herecký talent sa prejavil už počas základnej a strednej školy. Kidmanová povedala, že inšpiráciou stať sa herečkou bol herecký výkon Margaret Hamiltonovej v "The Wizard of Oz". Kidmanová o sebe prezradila, že ako dieťa bola plachá: ,Som veľmi hanblivá – naozaj hanblivá – dokonca som ako dieťa koktala, z čoho som sa pomaly dostala, ale stále som občas hanblivá. Takže nerada chodím do plnej reštaurácie sama; nerada chodím sama na párty.“
Študovala na Victorian College of the Arts v Melbourne a na Phillip Street Theatre v Sydney spolu s herečkou a kamarátkou Naomi Watts, s ktorou chodila aj na strednú školu. Študovala na Australian Theatre for Young People. 
Osobný život.
Je druhýkrát vydatá. Jej prvým manželom bol americký herec Tom Cruise, súčasným manželom je austrálsky country spevák Keith Urban. 
S Cruisom sa spoznala v novembri 1989 počas natáčania filmu "Dni hromu". Zosobášili sa na Štedrý deň v roku 1990 v Telluride, Colorade. Dvojica si adoptovala dcéru Isabellu Jane (narodenú 1992) a syna Connora Anthonyho (narodeného 1995). V roku 2001 Cruise podal žiadosť o rozvod a ich manželstvo bolo rozvedené v auguste toho istého roku. 
Pred manželstvom s Tomom Cruisom chodila s austrálskym hercom Marcusom Grahamom a Tomom Burlisonom. So svojim súčasným manželom sa stretla v roku 2005 a 25. júna 2006 sa zosobášili. V roku 2008 v Nashville sa im narodila prvá dcéra Sunday Rose. V roku 2010 sa im narodila druhá dcéra Faith Margaret, porodila ju náhradná matka. 
Náboženstvo a politické názory.
Kidmanová je rímsko-katolíčka. Navštevovala kaplnku Mary Mackillop v North Sydney. Počas rozvodu s Tomom Cruisom vyhlásila, že nechcela vychovávať svoje deti ako scientológov a od rozvodu nechcela hovoriť o scientológii. V roku 2014 vyhlásila, že od svojich 20 rokov praktizovala transcendentálnu meditáciu.